## Pravilnik o uvjetima kojima moraju udovoljavati pčelarska vozila

### NN 93/2013 (19.7.2013.), Pravilnik o uvjetima kojima moraju udovoljavati pčelarska vozila

MINISTARSTVO POLJOPRIVREDE

2104

Na temelju članka 2., stavka 1. točka 31. Zakona o sigurnosti prometa na cestama (»Narodne novine« broj 67/08, 48/10, 74/11 i 80/13) ministar poljoprivrede, uz suglasnost ministra nadležnog za poslove prometa i ministra nadležnog za unutarnje poslove donosi

PRAVILNIK

O UVJETIMA KOJIMA MORAJU UDOVOLJAVATI PČELARSKA VOZILA

Članak 1.

Ovim se Pravilnikom propisuju uvjeti kojima moraju udovoljavati vozila za prijevoz pčelinjih zajednica (košnica), da bi ista mogla biti razvrstana u kategoriju pčelarskih vozila te izgled i sadržaj Potvrde o upisu u Registar pčelarskih vozila (u daljnjem tekstu: Potvrda).

Članak 2.

Pčelarsko vozilo može biti samo ono vozilo:

– koje je razvrstano u jednu od kategorija N1, N2, N3, O2, O3 i O4, sukladno propisu o tehničkim uvjetima vozila u prometu na cestama,

– koje je namijenjeno ili konstrukcijski prilagođeno isključivo za prijevoz pčelinjih zajednica (košnica s pripadajućom opremom) te se njime ne smije prevoziti nikakav drugi teret,

– čiji je vlasnik ili korisnik temeljem ugovora o leasingu, pčelar upisan u Evidenciju pčelara i pčelinjaka kao seleći pčelar sukladno propisu o držanju pčela i katastru pčelinje paše te ima najmanje 30 pčelinjih zajednica o čemu posjeduje važeću Potvrdu koju je dužan predočiti prilikom registracije ili produljenja roka važenja prometne dozvole pčelarskog vozila.

Članak 3.

Hrvatski pčelarski savez dužan je uspostaviti Registar pčelarskih vozila, a isti sadržava podatke iz Priloga 1. ovoga Pravilnika kao bazu podataka temeljem koje je vidljivo tko je seleći pčelar, vrsta vozila, karakteristike vozila, kao i drugi neophodni podaci o utvrđivanju statusa selećih pčelara.

Članak 4.

Potvrdu iz članka 1. izdaje Hrvatski pčelarski savez na temelju zahtijeva pčelara i podataka iz članka 3. ovoga Pravilnika.

Članak 5.

(1) Hrvatski pčelarski savez dužan je pčelaru izdati Potvrdu u roku od 48 sati od dana zaprimanja zahtjeva.

(2) Hrvatski pčelarski savez izdaje Potvrde bez naknade.

Članak 6.

Vozilu koje ima status pčelarskog vozila, u rubrici »Namjena« ili u napomeni prometne dozvole upisuje se: »ZA PČELARSKE POTREBE«.

Članak 7.

Potvrda se izdaje s rokom važenja od 60 dana.

Članak 8.

(1) Izgled Potvrde propisan je obrascem koji je tiskan uz ovaj Pravilnik i njegov je sastavni dio (Prilog 1).

(2) Važenje Potvrde prestaje istekom roka važenja, promjenom vlasnika, promjenom karakteristika vozila koje utječu na namjenu radi koje se izdaje Potvrda, promjenom statusa pčelara ili umanjenjem broja pčelinjih zajednica ispod broja propisanog člankom 2. Alinejom 3. Ovoga Pravilnika.

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/162

Urbroj: 525-07/1186-13-11

Zagreb, 9. srpnja 2013.

Ministar
Tihomir Jakovina, v. r.

**PRILOG 1.**

HRVATSKI PČELARSKI SAVEZ

Broj/godina:

Mjesto/datum:

POTVRDA O UPISU U REGISTAR PČELARSKIH VOZILA

Podaci o korisniku:

|  |  |  |  |  |  |
| --- | --- | --- | --- | --- | --- |
|  | PČELAR | OPG | OBRT | D.O.O. | ZADRUGA |
| IME I PREZIME/NAZIV |  | | | | |
| ADRESA/SJEDIŠTE |  | | | | |

Podaci o vozilu:

|  |  |
| --- | --- |
| 1. Vrsta vozila |  |
| 2. Marka vozila |  |
| 3. Tip vozila |  |
| 4. Model vozila |  |
| 5. Boja vozila |  |
| 6. Broj šasije |  |
| 7. Oblik karoserije |  |
| 8. Proizvođač |  |
| 9. U prometu od |  |

Potvrda služi isključivo kod registracije vozila za pčelarske potrebe, te se ne može koristiti u druge svrhe, s rokom važenja od 60 dana od dana izdavanja.

Za Hrvatski pčelarski savez

(žig i potpis)

93 19.07.2013 Pravilnik o uvjetima kojima moraju udovoljavati pčelarska vozila

93 19.07.2013 Pravilnik o uvjetima kojima moraju udovoljavati pčelarska vozila

Pravilnik, NN 93/2013-2104
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)